LV Eiropas Savienības Oficiālais Vēstnesis C 30/15

Uzklausīšanas amatpersonas nobeiguma ziņojums (1) lietā COMP/38.636 – Rambus

2010/C 30/08

No lēmuma projekta izriet šādi apsvērumi:

1. Priekšvēsture

Šis lēmuma projekts saskaņā ar Regulas (EK) Nr. 1/2003 9. pantu attiecas uz dažām darbībām, ko veic ASV uzņēmums Rambus, kas izstrādā, ražo un licencē platjoslas čipu sakaru tehnoloģijas datoriem, elektroniskajai sadzīves tehnikai un sakaru iekārtām. Apsūdzības īpaši attiecas uz iespējams pārāk augstu honorāru pieprasīšanu par dažiem patentiem “Dynamic Random Access Memory” (“DRAM”) čipiem, kas izdarīts pēc iespējami nodomāti maldinošas rīcības standartu noteikšanas procesā, kad netiek izpausta patentu eksistence un patentu piemērošana un ir vēlāk apgalvots, ka apstiprinātais standarts pārkāpj šo patentu tiesības. Komisija sākotnēji secināja, ka šīs darbības saskaņā ar EK līguma 82. pantu var tikt uzskatāmas par dominējošā stāvokļa ļaunprātīgu izmantošanu.

2. Sākotnējais novērtējums un turpmākie pasākumi

Lieta sākta pēc uzņēmu Infineon (Vācija) un Hynix (Dienvidkoreja) kopīgi 2002. gada 18.decembrī iesniegtās sūdzības, ievērojot Padomes Regulas Nr. 17 3. pantu. Uzņēmums Infineon2005. gada 5. aprīlī sūdzību atsauca, jo panāca privātu izlīgumu ar Rambus.

Rambus saņēma sūdzības nekonfidenciālu versiju 2003. gada 28. jūlijā un par to sniedza komentārus 2003. gada 8. oktobrī.

Komisija Iebildumu izklāstu, kurā ietverts sākotnējais novērtējums saskaņā ar Regulas (EK) Nr. 1/2003 9. panta 1. punktu, pieņēma 2007. gada 27. jūlijā un uzņēmums Rambus to saņēma 2007. gada 30. jūlijā. Piekļuve lietas dokumentiem uzņēmumam Rambus tika piešķirta 2007. gada 10. augustā.

Pēc Rambus īpaša pieprasījuma, es piešķīru uzņēmumam Rambus termiņa pagarinājumu atbildes sniegšanai uz Iebildumu izklāstu līdz 2007. gada 31. oktobrim. Rambus uz Iebildumu izklāstu atbildēja savlaicīgi.

Vairāki uzņēmumi lūdza atļauju piedalīties lietas izskatīšanā ieinteresēto trešo personu statusā. Atbildot uz šiem lūgumiem, es ļāvu piedalīties lietas izskatīšanā uzņēmumiem IBM, Hewlett Packard and Micron Technology, Inc. 2007. gada 5. septembrī, uzņēmumam Cray Inc. 2007. gada 17. septembrī un uzņēmumiem Samsung Electronics Corp. un BT Group PLC attiecīgi 2007. gada 17. oktobrī un 2007. gada 25. oktobrī. Visi minētie uzņēmumi pieprasīja un saņēma Iebildumu izklāsta nekonfidenciālo versiju. Cray Inc., Hewlett Packard, IBM and Hynix par šo versiju sniedza rakstiskus komentārus 2007.gada oktobrī.

Pēc uzņēmuma Rambus pieprasījuma mutiska uzklausīšana notika 2007. gada 4. un 5. decembrī, kurā piedalījās pieci uzņēmumi ar ieinteresētās trešās personas statusu (Cray Inc., Hynix, IBM, Micron Technology, Inc., un Samsung Electronics Corp.), kā arī pārstāvis no Federālās tirdzniecības komisijas, kas piedalījās kā novērotājs.

Komisija 2009. gada 23. februārī faktu vēstulē paziņoja Rambus: i) kā Komisija varētu izmantot dažus Rambus rīcībā jau esošus dokumentus; ii) par papildu savāktiem pierādījumiem un kā tos Komisija varētu izmantot iespējamā 82. panta lēmumā. Faktu vēstulē minētie pierādījumi tika iesniegti Rambus pielikumā CD-ROM formātā. Rambus2009. gada 30. martā iesniedza novērojumus par faktu vēstuli.

3. Saistību iesniegšana un tirgus pārbaude

Atbildot uz iebildumiem iekļautajiem Iebildumu izklāstā, Rambus2009. gada 8. jūnijā iesniedza Komisijai saistības, lai gan uzņēmums paziņoja, ka tas nepiekrīt Komisijas sākotnējiem secinājumiem.

Komisija 2009. gada 12. jūnijā publicēja paziņojumu Eiropas Savienības Oficiālajā Vēstnesī, ievērojot Regulas (EK) Nr. 1/2003 27. panta 4. punktu, sniedzot lietas un saistību kopsavilkumu un aicinot ieinteresētās trešās personas mēneša laikā iesniegt novērojumus. Komisija 2009. gada 23. jūlijā nodeva Rambus no trešām personām pēc paziņojuma publicēšanas saņemtos novērojumus. Rambus2009. gada 14. augustā iesniedza pārskatītu saistību priekšlikumu.

4. Piekļuve lietas materiāliem un tirgus pārbaude

Piekļuve lietas materiāliem Rambus sākotnēji tika piešķirta pēc Iebildumu izklāsta iesniegšanas. Turklāt pēc faktu vēstules iesniegšanas Rambus tika piešķirta piekļuve pierādījumiem minētajiem faktu vēstulē. Pēc tirgus pārbaudes Rambus arī saņēma novērojumu, kas saņemti, atbildot uz tirgus pārbaudi, nekonfidenciālu versiju.

Uzņēmums Rambus savā 2009. gada 2. marta vēstulē man sūdzējās, ka pēc faktu vēstules nosūtīšanas tam nav piešķirta pilnīga piekļuve lietas materiāliem un ka tas nav saņēmis pilnu lietas dokumentu sarakstu. Turklāt uzņēmums Rambus iesniedza citas sūdzības par procedūru, tostarp par dažiem it kā kļūdainiem trešo personu iesniegumu apzīmējumiem, kā “spontāniem”, un dažu attaisnojošu pierādījumu izņemšanu no lietas materiāliem. Pēc konsultācijas ar attiecīgo Konkurences ģenerāldirektorāta dienestu es nonācu pie secinājuma, ka Rambus ir saņēmis visus būtiskos dokumentus, izņemot dokumentu, kuru netīši izslēdza no lietas, bet vēlāk 2009. gada 11. martā nosūtīja Rambus kopā ar pilnu lietas materiālu sarakstu pēc faktu vēstules nosūtīšanas. Attiecībā uz citiem Rambus iebildumiem es uzskatu, ka tie pēc būtības ir nepamatoti un tādēļ tika noraidīti.

Rambus2009. gada 31. augustā Komisijai iesniedza paziņojumu, kurā tas atzina, ka ir saņēmis pietiekamu piekļuvi informācijai, ko tas uzskatīja par nepieciešamu, lai piedāvātu saistības, kas kliedētu Komisijas paustās bažas.

5. Secinājums

Es uzskatu, ka šajā lietā ir tikušas ievērotas pušu tiesības tikt uzklausītām.

Briselē, 2009. gada 29. septembrī. Karen WILLIAMS

(1) Saskaņā ar 15. un 16. pantu Komisijas 2001. gada 23. maija Lēmumā 2001/462/EK, EOTK par uzklausīšanas amatpersonu darba uzdevumiem dažos tiesas procesos par konkurenci – OV L 162, 19.6.2001., 21. lpp.